《咏史 其一》
清代·纪迈宜

三代不可作，唐虞去已遥。考古自焚余，帝业首汉高。

白水兴真人，泰华争岧峣。昭烈绍两京，鼎足亦堪豪。

伟哉大度主，刀笔任萧曹。寇邓老侯封，吏术岂非饶。

功臣免菹醢，用意孰淳浇。偏安虽一隅，君臣漆投胶。

二表丕谟训，用酬三顾劳。托孤凛数语，大义千古昭。

肝肠沃冰雪，神龙横绛霄。岂惟奔操辈，烈火自煎熬。

祚永开四百，亦觉轻鸿毛。

作者简介：纪迈宜，字偲亭，文安人。康熙甲午举人，官泰安知州。有《俭重堂集》。